পুরসভা এসে দিনভর সময় নষ্ট করতে হবে না। নিয়ম মেনে অনলাইনে আবেদন জানালে পাসপোর্টের মতোই সহজে বার্থ সার্টিফিকেট দেবে কলকাতা পুরসভা।
বর্তমান নিয়ম অনুযায়ী, জন্মের এক বছরের মধ্যে বার্থ সার্টিফিকেট নিতে গেলে প্রয়োজনীয় নথি নিয়ে পুরসভার বরো অফিসগুলিতে যেতে হয়। লম্বা লাইন দিয়ে বার্থ সার্টিফিকেট হাতে পেতে বেশ কয়েক ঘণ্টা সময় লেগে যায়। 
অনেক সময়ে, সঠিক নথি না থাকলে দু’বার করে পুরসভার অফিসে যেতে হয়। পুরসভার স্বাস্থ্য দফতর-সূত্রে খবর, সমস্যা সমাধানে অনলাইনে বার্থ সার্টিফিকেটের আবেদন মঞ্জুর করার সিদ্ধান্ত নেওয়া হয়েছে। 

পরিকল্পনা অনুযায়ী, সমস্ত নথি আপলোড করে পুরসভার ওয়েবসাইটে অনলাইনে বার্থ সার্টিফিকেটের আবেদন জানাতে হবে। ঠিক যে পদ্ধতিতে অনলাইনে পাসপোর্টের আবেদন জানানো হয়, সেই একই পদ্ধতিতে বার্থ সার্টিফিকেটের জন্য আবেদন জানাতে হবে। নথি এবং আবেদন সঠিক হলে, বার্থ সার্টিফিকেট সংগ্রহ করার জন্য আবেদনকারীকে নির্দিষ্ট দিন এবং সময় জানিয়ে দেওয়া হবে। অনলাইনে পাওয়া রসিদ নিয়ে পুরসভায় এলেই জন্ম-শংসাপত্র পেয়ে যাবেন আবেদনকারী।
যদিও, নির্দিষ্ট নিয়ম মেনে যাঁরা জন্মের ১ বছরের মধ্যে বার্থ সার্টিফিকেট তোলেননি, তাঁরা অনলাইনে আবেদন করার সুযোগ পাবেন না বলেই জানা গিয়েছে।

তবে, এই পদ্ধতি চালু হতে কিছু দিন সময় লাগবে। 
পুরসভা সূত্রে জানানো গিয়েছে, অনলাইনে এই পরিষেবা দেওয়ার জন্য রাজ্য সরকারের স্টেট ব্যুরো অফ হেলথ ইন্টেলিজেন্সের সঙ্গে পুরকর্তারা আলোচনায় বসবেন। তা ছাড়া, পুরসভার স্বাস্থ্য-বিভাগের কর্মীদের প্রশিক্ষণও দেওয়া হবে।